Troels Lund Poulsen (V), 2009-04-28:
Jeg vil gerne indlede med at erklære mig enig i det, som hr. Torben Hansen og en række partifæller har som udgangspunkt for beslutningsforslaget, nemlig ønsket om at opnå reduktion af pesticidforbruget i dansk landbrug.
Det var sådan set også udgangspunktet for den diskussion, som vi havde sidste år i april måned, hvor Socialdemokratiet fremsatte et lignende forslag.
Jeg mente derfor også, at en overvejelse om at indføre kvoter nødvendigvis måtte ses i forbindelse med den evaluering, der skulle finde sted, af pesticidhandlingsplanen.
Som bekendt blev den jo gennemført i efteråret 2008. Hvad sagde evalueringen så?
Evalueringen viste bl.a., at pesticidforbruget, opgjort som behandlingshyppighed, ikke har været faldende igennem de senere år, tværtimod har det været stigende.
Som det fremgår af bemærkningerne til beslutningsforslaget er behandlingshyppigheden øget fra et niveau på omkring 2 til nu 2,4.
Og målsætningen er som bekendt, at behandlingshyppigheden skal reduceres til 1,7 i 2009.
I det lys er udviklingen ikke tilfredsstillende.
I september 2008 forelå evalueringen, og inden den var endelig afsluttet, havde regeringen også taget hul på udviklingen af den strategi, som vi har døbt »Grøn Vækst«, som vi præsenterer i løbet af kort tid.
Med »Grøn Vækst« - der må ikke grines, vil jeg sige til hr. Steen Gade - vil der foreligge en ny og ambitiøs plan på pesticidområdet, som inkluderer langt flere virkemidler, der nu i modsætning til de tidligere planer ikke kun baserer sig på frivillig deltagelse.
Der bliver tale om en plan for, hvordan vi for det første sikrer en markant reduktion af pesticidernes skadevirkning ved at reducere pesticidforbruget, og for det andet, hvad der er endnu vigtigere, en plan for, hvordan vi samtidig skaber et væsentligt incitament, så landmænd og andre flytter deres pesticidforbrug fra de mest problematiske pesticider til de mindre problematiske.
I Danmark er vi nået langt, for så vidt angår reduktion af pesticidforbruget, når man sammenligner pesticidforbruget med tidligere tiders.
De første og svære skridt har vi taget for mange år siden, men derved har vi selvfølgelig også høstet mange lavthængende frugter, og det må vi også konstatere i dag.
Det er så også den proces, som man nu kan se mange andre EU-lande være i gang med, hvor der jo stadig væk i forhold til europæiske lande er et stort potentiale for pesticidreduktion.
Men det er selvfølgelig klart, at vi ikke skal hvile på laurbærrene.
Vi bør fortsat være de bedste til at nedbringe pesticidforbruget og især nedbringe pesticidernes skadevirkning på sundhed og miljø.
Derved kan vi opnå en beskyttelse af naturen og vandmiljøet og minimere pesticidrester i vores fødevarer og i vores grundvand.
Det er selvfølgelig afgørende at fastholde et ambitiøst mål om at reducere pesticidforbruget.
Det skal bl.a. opnås i forbindelse med implementering af EU’s rammedirektiv om bæredygtig anvendelse af pesticider.
Heri kommer til at indgå et krav om, at hele jordbrugserhvervet i fremtiden skal anvende principper for integreret plantebeskyttelse, og så er der selvfølgelig også det forslag, som vi diskuterer i dag, om, hvorvidt det er kvotemodellen, der er vejen frem for at få et lavere pesticidforbrug.
Der er ikke nogen tvivl om, at kvoter er én måde at gøre det på, men som det også fremgår af beslutningsforslaget, er der heller ikke for mig at se nogen tvivl om, at en kvoteordning vil være en meget administrativ og også vanskelig og tung måde at gøre det her på, idet vi jo alene kan se, at de administrative omkostninger ved at få sådan en kvotemodel vurderes til at være 230 mio. kr.
Derudover, og hvad vigtigere er, kan vi ikke indføre en kvoteordning, samtidig med at vi har en afgiftsordning på pesticidområdet.
Derfor synes jeg ikke, at der kan være tvivl om, hvilket af de to økonomiske virkemidler, der er mest fordelagtigt og mest optimalt.
Det er for mig at se klart afgifter.
Som jeg startede med at sige, har jeg sympati for og er enig i det, som beslutningsforslaget tager sigte på, nemlig at reducere pesticidanvendelsen og sikre, at pesticidanvendelsen sker under hensyntagen til natur og miljø.
Men omvendt mener jeg ikke, at kvoter er den bedste model.
Så samlet set kan jeg ikke støtte forslaget.